Euroopan hiili- ja teräsyhteisön neuvoa-antavan komitean päätöslauselma teräksen tuonnista Euroopan unioniin



Virallinen lehti nro C 138 , 09/05/1996 s. 0011 - 0012



EUROOPAN HIILI- JA TERÄSYHTEISÖN NEUVOA-ANTAVAN KOMITEAN PÄÄTÖSLAUSELMA teräksen tuonnista Euroopan unioniin (96/C 138/07) (Annettu yksimielisesti 328:nnessa istunnossa 14 päivänä maaliskuuta 1996, yksi pidättäytyi äänestämästä) EUROOPAN HIILI- JA TERÄSYHTEISÖN NEUVOA-ANTAVA KOMITEA, joka - viittaa aiempiin päätöslauselmiinsa, jotka käsittelivät kokonaan tai osittain EU:hun suuntautuvaan tuontiin liittyviä ongelmia, erityisesti 8 päivänä helmikuuta ja 7 päivänä kesäkuuta 1991, 2 päivänä kesäkuuta ja 20 päivänä marraskuuta 1992, 2 ja 19 päivänä huhtikuuta 1993 ja 16 päivänä joulukuuta 1994 annettuihin päätöslauselmiin, - toteaa, että - tiettyjen kolmansien maiden kaupallista toimintaa toteutetaan yhä useammin käyttäen vilpillisiä menettelytapoja ja alihinnoittelua niin, että äärimmäisissä tapauksissa hintoja lasketaan aina 50 prosenttiin yhteisön vastaavien tuotteiden tuottajahinnoista, - tällaisia kaupallisia toimia harjoittavat yleensä tuottajat, joille maksetaan valtion tukea avoimesti tai peitellysti ja joiden vientikauppaan ei siis sovelleta kannattavuuden periaatetta, - yhteisön yritykset, edes kilpailukykyisimmät, eivät luonnollisesti pysty vastaamaan tämäntyyppiseen tuontiin tavanomaisin kauppapoliittisin keinoin, - vilpilliset menettelytavat ovat osaltaan vaikuttaneet siihen, että teräksen tuonti EU:hun, mikä oli jo merkittävästi lisääntynyt vuonna 1994, jatkoi kasvuaan. Viimeisimpien arvioiden mukaan tuonnin määrä vuonna 1995 ylitti 14 miljoonaa tonnia (raakateräksenä noin 16 miljoonaa tonnia), mikä on ylivoimainen ennätys yhteisön historiassa, - käytännössä kaikkien valssattujen tuotteiden osalta kolmansien maiden osuus EU:n markkinoista kasvoi merkittävästi viime vuonna. Vuodesta 1991 vuoteen 1995 tämä osuus kasvoi kuumavalssattujen kelojen osalta kuudesta 15 prosenttiin ja raskaiden ja keskiraskaiden levyjen osalta yhdeksästä 24 prosenttiin, - yksinomaan kahtena viime vuonna tuonnin kasvu kolmansista maista (noin 8-9 miljoonaa tonnia) vastasi noin 33:a miljoonaa työtuntia, millä voidaan perustella työntekijöihin kohdistuviin sosiaalisiin seurauksiin kiinnitettävän erityishuomion tarpeellisuus, - lisäksi tietyistä tuontituotteista ei saada riittäviä takeita niiden laadun ja radioaktiivisuuden puuttumisen osalta, - kivuliaiden uudelleenjärjestelyjen jälkeen EU:n terästeollisuus on merkittävästi parantanut teknistä ja taloudellista kilpailukykyään. Jos kaupallinen kilpailu perustuisi ainoas taan suorituskykyyn, yhteisön terästeollisuus kykenisi paremmin kohtaamaan epätavanomaisissa olosuhteissa toimivat ulkopuoliset kilpailijansa, ja tuonnin määrä laskisi merkittävästi, - kehottaa Euroopan komissiota - markkinoiden jatkuvassa tarkastelussaan ja alustavien ohjelmien valmistelussaan kiinnittämään erityistä huomiota tuonnin kehittymiseen määrien ja hintojen osalta sekä sen vaikutukseen EU:n teräksen tuottaja- ja jalostajayritysten tilanteeseen, - kuten aiemmissa päätöslauselmissa jo on kehotettu, tutkimaan ja hoitamaan tuontia koskevat valitukset tarvittavan ripeästi ja tehokkaasti ja suojellen polkumyynnin vastaisen politiikan hallintoa tarkasti kaikilta poliittisilta vaikuttimilta - kuten on laita useimmissa Euroopan ulkopuolisissa maissa - niin, että vilpillisissä kilpailuolosuhteissa tapahtuneesta tuonnista EU:hun rangaistaan nopeasti, - varmistamaan erityistarkkailun tuonnille niistä kolmansista maista, jotka käyttävät tai voisivat käyttää määräpaikan väärentämistä. Tältä kannalta katsoen aiheellinen ja tärkeä keino on säilyttää ja laajentaa maantieteellisesti kaksoislisenssijärjestelmää - johon olisi tehtävä parannuksia. Järjestelmä olisi erityisesti ulotettava teräksen ensimmäisessä prosessoinnissa saatuihin tuotteisiin, - valvomaan, että noudatetaan tuontituotteiden loppukäyttöön riittävää laatutasoa, ja varmistamaan rajoilla kaikkien tuotteiden (raaka-aineiden, välituotteiden ja valmiiden tuotteiden) riittävä tarkastus, jotta vältettäisiin radioaktiivisesti saastuneiden aineiden tuonnin vaara, - varmistamaan uudestaan, että kaikki jäsenvaltiot noudattavat velvoitteitaan toimittaa nopeasti Euroopan yhteisöjen tilastotoimistolle teräksen ulkomaankaupan yksityiskohtaiset luvut sekä asetuksessa (EY) N:o 2914/95 säädetyt tuontiasiakirjat, sekä silloin kun asiakirjat eivät seuraa kauppoja lähiviikkojen aikana, käyttämään muita tietolähteitä seuratakseen tuonnin kehitystä niissä jäsenvaltioissa, joiden tilastot ovat riittämättömät tai myöhässä. Tämä tilastojen riittämättömyys ja myöhästyminen johtavat siihen, että EU:n terästeollisuuden on mahdotonta käyttää kauppapoliittisia keinoja GATTin polkumyynnin vastaisen sopimuksen mukaisesti tai saman aikataulun mukaisesti kuin Yhdysvaltain teollisuus. Neuvoa-antava komitea pitää huolestuttavana ja mahdottomana hyväksyä sitä, että ulkomaankaupan tilastot julkaistaan jopa vuoden myöhässä tai että joissakin tapauksissa niitä ei tunneta lainkaan. Tässä tilanteessa etukäteen tapahtuvan valvonnan järjestelmän säilyttäminen kaikkien kolmansien maiden osalta on edelleen tarpeen, - ottamaan huomioon neuvotteluissa kolmansien maiden kanssa - samalla tavalla kuin on määrätty kansainvälisessä tekstiilisopimuksessa, jossa kiintiöiden vuosittaiset lisäykset ovat keskimäärin noin 3-4 prosenttia - teräksen kulutuksen todennäköinen kehitys EU:ssa, etenkin kun aiemmin tehdyt tietyt myönnytykset (esimerkiksi Venäjän, Ukrainan ja Kazakstanin kiintiöiden 50 prosentin kasvu kahdessa vuodessa) voivat kannustaa tiettyjä kolmansia maita lisäämään vientiään EU:hun suhteettomasti, - laatimaan luettelon kolmansista maista, joiden teräksentuottajat komission tietojen mukaan saavat valtion tukia.